钦定古今图书集成/明伦汇编/交谊典/第026卷 > 《兴化县志》 > 《李少师春芳订乡约事宜》
## 钦定古今图书集成/明伦汇编/交谊典/第026卷 > 《兴化县志》 > 《李少师春芳订乡约事宜》

一婚嫁。　凡结婚姻，两情相好，儿女相配，此诚百年
缘分。聘娶礼不必较其厚薄，量力行之。尝见平日相
好，后因计较财礼，反伤情义。女家需索者固为可恶，
男家力可为，而悭吝鄙俗尤为薄劣。若盛时结亲，或
后一贫一富，男家力歉，女家颇过，即量力自备衣物，
以完儿女之债。倘两家力乏不能成亲，其至厚亲友，
当相助之，无使有“怨女旷夫”，此亦“厚道”也。

一、《丧礼》，　凡有父母之丧，亲友题铭旌送之。盖谥号
殊称，丧家不宜自僭也。及发引时，丧家具席邀至亲
至，交拜请代事。其事之轻重，费之多寡，量情力管认，
丧主纤毫不理。事毕，具席相谢，亦彼此报施之道。盖
丧礼事烦，人子哀痛惨怛之中不能纤悉中，宜托亲
友行之，庶不致失礼，此亦厚道也。原议吊仪香纸虚
文，以银代之，少为省约。至亲至交，止于一钱，多至三
钱，其馀不过一分二分。近好事者出至两数，反觉累
人，合当复原议一时不能遽变，其多寡亦当以渐递
减可也。初丧不用酒席坐饮，心亦不安。

一序齿。　吾乡士夫衣冠文物较前颇甚但人多轻
薄之习，乡无谦厚之风。长幼失序。本之则无如之何。
今后年长者务宜自立毋与晚辈相亵以取其慢。倘
会坐，少当逊长，有傲不为礼者。长者径出，不必与较。
庶使少者有省而隅坐随行之礼可复举矣。

一、称呼　长幼之道，有序存焉。凡父辈学士年长者，
对面称号，心颇不安，加以“翁”字似也。若朋辈一概以
老翁称之，甚至年幼者亦以翁相称，或以老相呼。夫
称呼若子若孙，以翁老不知见其祖父又何以称之，
此浇漓之甚者，宜痛革之。凡通家父辈，只前辈以伯
叔称之，朋辈以弟兄相呼，自然中节，庶免过情之愆
也。

一寿诞。　年遇六十、七十、八十，此人生难得者，当衣
冠相拜，礼仪称情，不必过厚。其平常生日，止随众出
分。借此一会可也。不必相拜。若亲友父母年高者，虽
常诞亦当拜之。

一、会宴　酒席，先年尚简，物薄情真。近来侈靡，杯盘
罗列，堆积满案，殊为可厌。今后每大会二人一席，常
会四人一席，肴止五簋，果止四碟，五碟止行，蔬菜
不拘。倘有客相留小坐，出家中见有者，一菜一鱼不
嫌于薄，举杯相酢，无用巨觞，所谓客亦可来、主亦可
办，且会可常继，而俗不淫湎也。

一相见　平友止于一揖，庆贺止行两拜礼，父母师
长行四拜礼。宾主相见切不可效南北礼作转揖，并
多打躬，相厚亲友。倘有时鲜一菜一鱼相馈，不拘
多寡，物薄情真，自是亲爱。其馀节礼并贺礼，往来烦
扰，不必虚行，亦节省之一端。

一、分资，　凡出入，人情情也。三分、五分，不必计彼此，
以至三钱五钱，有力者易办，不足者难以，一时措处，
或至相累，甚至缺礼，真情反失。今后顾事之轻重，量
力行之，有馀者不过二钱、三钱，不足者虽三分、五分，
亦见情矣。

一柬帖，　亲友往来通门并常相邀，只用单帖，不用
封筒。其县学并远来士客，大事酒席，方用全柬，非喜
庆不须帖签，帖上或称“老亲翁、老契丈”，亦不为不
尊称也。近不写全号，只写某翁，不知号上一字相同
者太多，反致混乱。今后只写全号，通家晚辈直称其字，转觉相厚也。